પ્રથમ ક્વાર્ટરના પરિણામને સર્વિસિસ, કન્ઝ્યુ. સેક્ટરનો ટેકો | નવગુજરાત સમય
પ્રથમ ક્વાર્ટરના પરિણામને સર્વિસિસ, કન્ઝ્યુ. સેક્ટરનો ટેકો
27-07-2020 09:52 AM
રણજિત શિંદે | શૈલેષ કદમ
પ્રથમ ક્વાર્ટરના કંપની પરિણામોમાં સર્વિસિસ અને કન્ઝ્યુ સેક્ટર્સે સારી કામગીરી દર્શાવી છે. એપ્રિલ-જૂન ક્વાર્ટરના પ્રારંભિક ટ્રેન્ડમાં બેન્કિંગ, ફાઇનાન્શિયલ સર્વિસિસ અને ઇન્શ્યોરન્સ (BFSI), FMCG, IT અને ફાર્મા કંપનીઓનું પ્રભુત્વ રહ્યું છે. દેશભરમાં લોકડાઉનને કારણે માગ અને પુરવઠાની અનિયમિતતાથી બાકીના મોટા ભાગનાં સેક્ટર્સે વેચાણ અને નફામાં ૧૦ ટકા કે વધુનો ઘટાડો દર્શાવ્યો છે.
એપ્રિલ-જૂન ક્વાર્ટર સુધી પરિણામ જાહેર કરનારી ૧૭૬ કંપનીના સેમ્પલની સમીક્ષા અનુસાર કોર્પોરેટ્સના ચોખ્ખા વેચાણમાં ૯.૨ ટકા ઘટાડો નોંધાયો છે. જ્યારે પ્રથમ ચોખ્ખો નફો અગાઉના વર્ષના સમાન ગાળાની તુલનામાં ૮.૫ ટકા ઘટ્યો છે. જોકે, ‌BFSI, FMCG, IT અને ફાર્મા સેક્ટર્સની ૬૭ કંપનીની ગણતરી ન કરીએ તો પ્રથમ ક્વાર્ટરમાં કંપનીઓના કુલ વેચાણમાં ૩૬ ટકા અને ચોખ્ખા નફામાં ૬૧ ટકા ઘટાડો નોંધાયો છે.
ઉલ્લેખનીય છે કે દેશભરમાં ૨૫ માર્ચથી અમલી બનેલું લોકડાઉન મે મહિનાથી તબક્કાવાર ધોરણે હળવું થયું છે. જોકે, જુલાઈમાં વિવિધ રાજ્યોએ જુદાજુદા ભાગોમાં ફરી લોકડાઉનની જાહેરાત કરી હતી. મહત્ત્વની વાત એ છે કે, ચોખ્ખા વેચાણ અને ચોખ્ખા નફામાં સર્વિસિસ અને કન્ઝ્યુ કેટેગરીનાં ચાર સેક્ટર્સનો હિસ્સો અનુક્રમે ૭૫ ટકા અને ૯૨ ટકા રહ્યો છે, જે ૧૩ ક્વાર્ટરની ઊંચી સપાટી છે. અગાઉના વર્ષના સમાન ગાળામાં આ આંકડો અનુક્રમે ૬૫ ટકા અને ૮૧ ટકા હતો. સર્વિસિસ અને કન્ઝ્યુ સેક્ટર્સનો ડેટા અન્ય સેક્ટર્સની આવક અને નફા પર વધી રહેલું દબાણ દર્શાવે છે.
પ્રથમ ક્વાર્ટરમાં સમીક્ષા હેઠળની કંપનીઓનું કાર્યકારી માર્જિન ૧.૩ ટકા વધીને ૧૮.૬ ટકા થયું છે. કંપનીઓએ પગાર અને એડ્ જેવા કાર્યકારી ખર્ચમાં ઘટાડો કરી રોકડ જાળવવાની નીતિ અપનાવી છે. નબળા વેચાણને કારણે કંપનીઓનાં માર્જિનમાં વાર્ષિક ધોરણે ૧.૪ ટકા ઘટાડો નોંધાયો હતો. કોરોનાની પ્રતિકૂળ અસરને કારણે ચાલુ વર્ષે GDP નેગેટિવ ઝોનમાં રહેવાનો અંદાજ છે. જોકે, કેટલાક સરકારી અધિકારીઓને અંદાજ કરતાં ઝડપી રિકવરીની ધારણા છે.
એપ્રિલ-જૂન ક્વાર્ટરના પ્રારંભે અંદાજ મૂક્યો હતો કે, નિફ્ટી-૫૦ કંપનીઓના પ્રદર્શનને બેન્કિંગ, ફાઇનાન્સ અને કન્ઝ્યુ સેક્ટર્સનો ટેકો મળશે. નાણાકીય પરિણામ પછી ઘણી કંપનીઓનાં નિવેદન ગ્રાહક માંગમાં ધીમી રિકવરી અને સપ્લાયની સમસ્યાના ઉકેલનો સંકેત આપે છે. એનાલિસ્ટ્સને ચાલુ નાણાકીય વર્ષના બીજા અર્ધવાર્ષિક ગાળામાં રિકવરીની આશા છે. ઓટો અને એન્સિલિયરીઝ, કેપિટલ ગૂડ્ઝ, કેમિકલ્સ, સિમેન્ટ, કન્સ્ટ્રક્શન, મેટલ્સ અને ટેક્સટાઇલ્સ સહિતનાં દબાણ હેઠળનાં સેક્ટર્સ આગામી કેટલાંક સપ્તાહમાં પરિણામ જાહેર કરશે. તેની પર બજારની નજર રહેશે.